Joel Olkkonen

Joel Olkkonen (s. 5. helmikuuta 1993 Hyvinkää) on suomalainen jääkiekkopuolustaja, joka pelaa SM-liigajoukkue Oulun Kärpissä. Hän laukoo oikealta.

Ura 
Olkkonen aloitti jääkiekkoilun viisivuotiaana Tuusulan Kiekossa. Hän on kuitenkin varsinaisesti Hyvinkään Jää-Ahmojen kasvatti. Olkkonen toimi kaudella 2008–2009 seuran C-nuorten kapteenina. Kaudella 2009–2010 hän oli B-nuorten I-divisioonan runkosarjassa Jää-Ahmojen tehokkain puolustaja tehoilla 3+8=11. Kaudella 2010–2011 Olkkonen toimi seuran B-nuorten varakapteenina. Hän oli B-nuorten I-divisioonan runkosarjassa joukkueen tehokkain puolustaja ja kolmanneksi paras pistemies tehoilla 8+15=23. Olkkonen sijoittui koko sarjan puolustajien maalipörssissä kolmanneksi ja puolustajien pistepörssissä viidenneksi. Kaudella 2012–2013 hän toimi Jää-Ahmojen A-nuorten varakapteenina. Olkkonen oli tehoilla 7+23=30 joukkueen tehokkain puolustaja tehoilla 7+23=30. Hän pelasi kauden aikana myös viisi ottelua East Hockey Clubin A-nuorissa ja sijoittui yhteistehoilla 9+25=34 koko A-nuorten Mestiksen puolustajien pistepörssissä neljänneksi.

Kaudella 2013–2014 Olkkonen oli Jää-Ahmojen A-nuorten eniten maaleja tehnyt puolustaja neljällä osumallaan. Hän debytoi myös miesten peleissä vietettyään kevätkaudella Hoki Klupi Hyvinkään II-divisioonajoukkueessa. Kaudeksi 2014–2015 Olkkonen siirtyi Suomi-sarjajoukkue Jokipoikiin samalla kun hänen tyttöystävänsä sai opiskelupaikan Itä-Suomen yliopistosta. Olkkonen voitti kauden päätteeksi Suomi-sarjan mestaruuden ja oli nostamassa Jokipoikia takaisin Mestikseen vuoden tauon jälkeen. Toukokuussa 2015 hän teki joukkueen kanssa vuoden mittaisen jatkosopimuksen.

Ensimmäisellä Mestis-kaudellaan 2015–2016 Olkkonen nousi Jokipoikien johtavaksi puolustajaksi ja teki 37 runkosarjaottelussa tehot 7+11=18 ja yhdeksässä playoff-ottelussa tehot 1+5=6. Hän voitti kauden päätteeksi Mestis-pronssia. Joulukuussa 2015 Olkkonen teki Jokipoikien kanssa kaksivuotisen jatkosopimuksen. Huhtikuussa 2016 hän teki kuitenkin 2+1-vuotisen SM-liigasopimuksen Hämeenlinnan Pallokerhon kanssa, mutta elokuussa seura lainasi Olkkosen kauden 2016–2017 kattavalla sopimuksella Jokipoikiin. Hän oli tehoilla 6+16=22 joukkueen tehokkain puolustaja. Olkkonen jakoi Mestiksen puolustajien pistepörssin seitsemännen sijan Espoo Unitedin Niklas Tikkisen ja LeKin Matias Haarasen kanssa. Tammikuussa 2017 hän palasi alustavasti kahdeksi viikoksi HPK:n vahvuuteen. Olkkonen pelasi siellä kuitenkin vain kaksi ottelua. Hän teki liigadebyyttinsä 18. tammikuuta 2017 vieraissa Tapparaa vastaan. Olkkonen merkittiin HPK:n kolmospuolustajapariin Oskari Mannisen viereen. Hän sai ottelussa jääaikaa 13.28 minuuttia.

Kaudella 2017–2018 Olkkonen ehti pelata HPK:ssa kolme SM-liigaottelua sekä kuusi ottelua lainalla Mestis-joukkue Lempäälän Kisassa, kunnes marraskuun 2017 lopulla HPK vuokrasi hänet loppukaudeksi Jokipoikiin. Kaudeksi 2018–2019 Olkkonen teki Jokipoikien kanssa vuoden mittaisen sopimuksen. Kaudeksi 2019–2020 hän siirtyi jatkamaan Mestis-uraansa vuoden mittaisella sopimuksella Imatran Ketterään. Olkkonen oli joukkueen tehokkain puolustaja tehoilla 5+22=27. Hänet äänestettiin kauden päätteeksi sarjan ensimmäiseen tähdistökentälliseen. Tammikuussa 2020 Olkkonen pelasi kaksi ottelua seuran yhteistyöjoukkueessa, SM-liigajoukkue Saimaan Pallossa, jossa hän paikkasi loukkaantumisia.

Olkkonen siirtyi kaudeksi 2020–2021 1+1-vuotisella sopimuksella SaiPan SM-liigajoukkueeseen. Hän teki liigauransa avausmaalin 14. marraskuuta 2020 Turun Palloseuraa vastaan. Olkkosen 1–2-kavennusmaali syntyi 16 sekuntia ennen varsinaisen peliajan päättymistä, kun SaiPa yritti kuroa TPS:ää kiinni ilman maalivahtia kuudella kenttäpelaajalla. Kauden mittaan hän vakiinnutti paikkansa joukkueen ykköspuolustajaparissa, vaikka Olkkonen ei juuri loistanut kiekollisilla taidoillaan, vaan puolustuspelaamisellaan. Hän pelasi kaikkiaan 33 runkosarjaottelua tehopistein 3+4=7, kunnes Olkkosen kausi päättyi loukkaantumiseen maaliskuussa 2021. Aiemmin helmikuussa hän teki SaiPan kanssa kaksivuotisen jatkosopimuksen.

Kesken kauden 2022–2023, joulukuussa 2022 SaiPa lainasi Olkkosen loppukauden kattavalla sopimuksella Oulun Kärppiin. Hän teki samalla Kärppien kanssa kevääseen 2025 asti ulottuvan sopimuksen. Vastaavasti SaiPa lainasi Kärppiin hyökkääjä Antti Kalaputaan, joka teki SaiPan kanssa kevääseen 2024 ulottuvan sopimuksen.

Muuta 
Olkkonen harrasti lapsena myös jalkapalloa.

Tilastot

Lähteet

Viitteet 

Suomalaiset jääkiekkoilijat
Oulun Kärppien pelaajat
Vuonna 1993 syntyneet
Elävät henkilöt